**Ψήφισμα Γενικής Συνέλευσης Ο.Β.Σ.Α.**

**3/7/2024**

**Να δοθεί ΤΩΡΑ λύση στο σοβαρό πρόβλημα υγείας που αντιμετωπίζει το παιδί συναδέλφισσας.**

Συναδελφισσα – αυτοαπασχολούμενη στην Αθήνα  έχει 3 μηνών βρέφος που αντιμετωπίζει σοβαρό πρόβλημα υγείας, καθώς χρειάζεται άμεσα μεταμόσχευση ύπατος. Λόγω χρεών της συναδέλφισσας στον ΕΦΚΑ που δημιουργήθηκαν από την αναδουλειά μέσα στην κρίση,  το ταμείο της την θεωρεί ανασφάλιστη και ως εκ τούτου καλείται να πληρώνει καθημερινά από την τσέπη της εκατοντάδες ευρώ για φάρμακα και εξετάσεις που χρειάζεται το  Βρέφος της, με συνέπεια να έχει φτάσει σε οικονομική ασφυξία. Η ίδια προσπάθησε με επίσκεψη στον ΕΦΚΑ να εξηγήσει την κατάσταση που βιώνει αλλά η αδιαφορία τους είναι προκλητική!

Απαιτούμε τώρα η διοίκηση του ΕΦΚΑ να δεχθεί τις προτάσεις μας για ρύθμιση των χρεών, τέτοια  ρύθμιση που να δίνει την δυνατότητα στην Συναδελφισσα να αποπληρώσει το χρέος της με βάση τις δυνατότητές της, και ταυτόχρονα να μπορεί να επιβιώσει η ίδια και η οικογένεια της.

Καλούμε τους αντιπροσώπους της ΟΒΣΑ να πάρουμε απόφαση για έμπρακτη στήριξη και αλληλεγγύη στην συναδέλφισσα με κινητοποίηση που θα οριστεί τις επόμενες μέρες.

Η αλληλεγγύη είναι το όπλο μας. Το δυνάμωμα του κινήματος των επαγγελματιών είναι το μόνο μήνυμα που καταλαβαίνει η κυβέρνηση και οι οργανισμοί της που υλοποιούν τα αντιλαϊκα νομοσχέδια.

**Ψήφισμα Γενικής Συνέλευσης Ο.Β.Σ.Α.**

**3/7/2024**

**Κάτω τα χέρια από το σπίτι αθλήτριας ΑΜΕΑ πρωταθλήτριας με την εθνική ομάδα!**

Τετραμελής οικογένεια ελεύθερου επαγγελματία που διατηρούσε μικρή επιχείρηση αλουμινίων λόγω δυσβάσταχτων χρεών και προστίμων από την εφορία την περίοδο της κρίσης, έχασε το σπίτι της σε πλειστηριασμό. Μέλος της οικογένειας είναι και η Διονυσία, πρωταθλήτρια ΑΜΕΑ με ευρωπαϊκές διακρίσεις στο αγώνισμα της με τα χρώματα της εθνικής Ελλάδος.

Καταγγέλουμε το απαράδεκτο γεγονός και καλούμε την κυβέρνηση να προχωρήσει τώρα σε όλες τις απαραίτητες ενέργειες για να σταματήσει κάθε προσπάθεια έξωσης. Τα μεγάλα λόγια της κυβέρνησης που τον περασμένο Μάρτιο παρουσίασε το σχέδιο “εθνικής στρατηγικής για τα ΑΜΕΑ”, τα δικαιώματα τους και οι δήθεν επιβραβεύσεις μετά από αθλητικές επιτυχίες δεν πείθουν πλέον κανέναν.

Στεκόμαστε στο πλευρό της οικογένειας και υπερασπιζόμαστε το σπίτι της οδού Ιατρού Παπαγιάννη 25 στην Ελευσίνα σαν να είναι δικό μας σπίτι.

**Τα σπίτια του λαού τα σώζει ο λαός.**